 Oṣu mẹfa ni Jamiu yoo lo lẹwọn o, ẹnjin ọili lo ji lAbẹokuta : Jamiu Shittu, ọmọkunrin ẹni ogun, ọdun ti gbadajọ ẹwọn oṣu mẹfa bayii niluu Abẹokuta. Eyi ri bẹẹ nitori o bo ṣe ja nẹẹti to wa loju windo ibi to ti fẹẹ ji ororo ti wọn n pe ni ẹnjinni ọili ọhun, nibi to ti fẹẹ fa irin oju ferese naa yọ lọwọ ti ba a.Ọjọ kesan-an, oṣu kẹwaa yii, ni Jamiu huwa ole naa lagbegbe Sawmill, loju ọna OGTV, Ajebọ, niluu Abẹokuta.Agbefọba Ọlakunle Ṣọnibarẹ to ka ẹsun meji ti i ṣe igbiyanju lati jale ati ile fifọ si Jamiu lẹsẹ ṣalaye pe ọmọ ẹyin ọkọ ni Jamiu jẹ fun olupẹjọ, Ọgbẹni Kazeem Ọbajimi.O ni lalẹ ọjọ to fẹẹ ji ẹnjinni ọili yii, niṣe lo mọ-ọn-mọ lọọ jokoo sinu mọto ọga rẹ, to ni ilẹ ti ṣu, oun ko le lọ sile mọ. Nigba ti gbogbo eeyan si lọ tan lo gba ibi ti ọga rẹ n ko ẹnjinni ọili naa si lọ, o ja ọkan lara awọn nẹẹti to wa loju ferese ibẹ. Nibi to ti n gbiyanju lati yọ irin oju ferese naa kuro ni ọlọdẹ to n ṣọ ibẹ ka a mọ, ti si mu un.Jamiu ko le jiyan, Agbefọba Ṣọnibarẹ sọ pe o jẹwọ pe ẹnjinni ọili loun fẹẹ ji ninu ọfiisi to wa, oun fẹẹ gba oju ferese naa wọle ni.O ni olujẹjọ yii tun jẹwọ pe eyi kọ ni igba akọkọ toun yoo jale, oun naa loun ti n fọle, toun si n ji ọpọlọpọ nnkan to ti sọnu ninu ọfiisi naa tẹlẹ. Nigba ti wọn si beere lọwọ ẹ pe ṣe o jẹbi tabi bẹẹ kọ, Jamiu to n gbe laduugbo Ajibowo, Ifọ, nipinlẹ Ogun, sọ pe oun jẹbi.Adajọ O.M Ṣomẹfun lo gbọ ẹjọ rẹ, o paṣẹ pe ki ọmọ ogun ọdun yii lọọ ṣẹwọn oṣu mẹfa tabi ko san owo itanran ẹgbẹrun lọna aadọta naira  50,000 